Κολοκύθα γιαχνί με τραχανά
Η αγαπημένη μας κολοκύθα με τραχανά και ζουμερές ντομάτες, σε ένα ρουστίκ φαγητό, ιδανικό για το καθημερινό τραπέζι.
700 γρ. (καθαρό βάρος) κολοκύθα, καθαρισμένη και κομμένη σε κύβους 3-4 εκ.(υπάρχουν και έτοιμες, κομμένες φέτες κολοκύθας σε δισκάκια, στα μανάβικα των σούπερ μάρκετ), 2 ξερά κρεμμύδια, ψιλοκομμένα, 2 σκελίδες σκόρδο, ψιλοκομμένες, 50 γρ. ντοματοπελτές, 3 ώριμες ντομάτες μέτριες, τριμμένες, 1/3 μάτσο άνηθος, ψιλοκομμένος, 1/3 μάτσο μαϊντανός, ψιλοκομμένος, 100 γρ. τραχανάς αλευρένιος, κατά προτίμηση ξινός, 60 ml ελαιόλαδο, 1 κουτ. σούπας πάπρικα γλυκιά , αλάτι, φρεσκοτριμμένο πιπέρι
Για την κολοκύθα γιαχνί με τραχανά ξεκινάμε και σε μια φαρδιά κατσαρόλα ζεσταίνουμε το ελαιόλαδο σε μέτρια φωτιά και σοτάρουμε την κολοκύθα και το κρεμμύδι για 3-4 λεπτά, μέχρι να ροδίσουν.Ρίχνουμε το σκόρδο και τον πελτέ και ανακατεύουμε για 1/2 λεπτό. Προσθέτουμε τις ντομάτες, την πάπρικα, αλατοπίπερο και νερό τόσο ώστε ίσα να καλύψει τα υλικά, και μαγειρεύουμε για 20 λεπτά, μέχρι να μαλακώσει η κολοκύθα. Ρίχνουμε τον τραχανά, μαγειρεύουμε για άλλα 10 λεπτά, μέχρι να μαλακώσει και να απορροφήσει τα περισσότερα υγρά. Σκορπίζουμε τα μυρωδικά, ανακατεύουμε απαλά και αποσύρουμε από τη φωτιά.
Κολοκύθα,Κρεμμύδι,Ντομάτα,Vegan,Νηστίσιμα,Χορτοφαγικά